**Kontrolné mechanizmy v oblasti priamych podpôr – AMS, klasické kontroly, nezrovnalosti**

**Priame podpory sú najviac rozšíreným spôsobom podpory poľnohospodárov v krajinách Európskej únie. Jedná sa o podporu na jednotku plochy (hektár) alebo na jednotku zvieraťa (kus).** V skratke ide o poľnohospodársku (aspoň minimálnu) činnosť na poľnohospodárskej pôde a o chov zvierat.

**Každá členská krajina, ktorá poskytuje priame platby v poľnohospodárstve preto prevádzkuje integrovaný administratívny a kontrolný systém (IACS) (čl. 65 ods. 1 NK č. 2021/2116).**

**Tento systém obsahuje okrem iného aj tieto základné prvky:**

1. **Systém identifikácie poľnohospodárskych pozemkov**; jedná sa o register pôdnych blokov (Land parcel identification system - LPIS). V podmienkach Slovenskej republiky je tento systém založený na rovnakej kultúre (orná pôda, trvalý trávny porast, vinohrad, chmeľnica, trvalé plodiny, ovocný sad vrátane drobného ovocia), teda jeden „LPIS“ pozemok je diel jednej kultúry, napríklad ornej pôdy.
2. **Systém podávania geopriestorových žiadostí a systém podávania žiadostí na zvieratá**. Žiadosti o podporu sa podávajú na Pôdohospodárskej platobnej agentúre (PPA). PPA zároveň spravuje systém LPIS, vykonáva monitoring plôch, administruje, kontroluje a vypláca priame platby.
3. **Systém monitorovania plôch (AMS)**. Bližšie informácie uvádzame nižšie.
4. **Systém kontrol a sankcií**. Bližšie informácie uvádzame nižšie.

**Systém plošného monitorovania plôch (Area monitoring system) (AMS)**

**Od 01. januára 2023 Slovenská republika, rovnako ako ostatné krajiny EÚ, prevádzkuje Systém plošného monitorovania plôch (Area monitoring system – AMS).** Je to nový spôsob ako overiť, či na poľnohospodárskych plochách prebehli požadované poľnohospodárske aktivity a či takto boli splnené podmienky pre poskytnutie priamych platieb prijímateľom. Overovanie je založené na vyhodnocovaní dát z diaľkového prieskumu Zeme, najmä z družíc Sentinel 1 a 2.

**Aké výhody prináša systému AMS pre poľnohospodára/žiadateľa o priame platby?**

* **Žiadateľ prostredníctvom aplikácie GSAA kontroluje na svojich pozemkoch priebežné výsledky monitoringu** AMS pomocou semaforu farieb (zelená - splnenie monitorovanej podmienky, oranžová - potreba úpravy žiadosti, prípadne ďalšej aktivity zo strany žiadateľa pre priznanie plochy, červená - identifikované neplnenie monitorovanej podmienky) v zozname zobrazovaných vrstiev v GSAA, konkrétne “Kontroly z AMS”.
* **Žiadateľ reaguje na „semafor**“ v GSAA a v prípade oranžovej farby vyhotoví a na PPA odošle geotagovanú fotografiu (, tj. fotografiu s určenou geografickou polohou pri vyhotovení), ktorá dokumentuje, či alebo akým spôsobom žiadateľ plní podmienky pre poskytnutie priamych platieb, prípadne upraví svoju žiadosť o podporu na základe výsledkov AMS. Výsledky systému AMS sú v GSAA v priebehu roku aktualizované. Detailný postup vyhotovovania geotagovaných fotografií je uvedený v metodike, ktorá je k dispozícii na internetovej stránke Pôdohospodárskej platobnej agentúry (PPA).
* **Tieto fotografie hodnotia odborní zamestnanci PPA**. Následne sa zmení farba semaforu AMS z oranžovej farby na zelenú (preukázateľné splnenie monitorovaných podmienok) alebo červenú (preukázateľné nesplnenie monitorovaných podmienok).
* **Systém plošného monitorovania má vplyv na poskytnutie priamych platieb, preto odporúčame, aby poľnohospodári často kontrolovali aplikáciu GSAA a včas reagovali na požiadavky PPA.**

**Vývoj AMS v roku 2023**

* 19.06.2023 oznámila PPA spustenie systému AMS. Tento systém sa „nerodí ľahko“ v každej členskej krajine a Slovensko nie je výnimkou. Preto aj z pohľadu poľnohospodárov bolo v tom čase nevyhnutné brať do úvahy, že aj PPA, ale najmä poľnohospodári, sa museli v začiatkoch fungovania AMS vysporiadať s mnohými prekážkami.
* Na svojej internetovej stránke PPA zverejnila manuály na výrobu a nahrávanie geotagovaných fotografií, vrátane videoprezentácie.

**Špecifiká AMS v roku 2023**

V prvej polovici júla identifikovali poľnohospodári z viacerých regiónov Slovenska v systéme AMS stav, ktorý nezodpovedal skutočnosti (napríklad nesprávne identifikovaná plodina ma ornej pôde, pracovná operácia na trvalých trávnych porastoch, výmera, resp. minimálna šírka na biopásoch), pričom poľnohospodári/žiadatelia o priame platby boli znepokojení z týchto priebežných výsledkov. Z tohto dôvodu SPPK v júli iniciovala stretnutie so zástupcami PPA, za účelom odstránenia chýb vyhodnocovania fotografií zo strany AMS. V nasledujúcich týždňoch došlo k výmene informácií zo strany poľnohospodárov a AMS, následne boli výsledky v systéme AMS opravené. Poľnohospodári mali možnosť úpravy do 15.10.. Aj po tomto termíne však dochádzalo k zmene zelenej farby do oranžovej, čo teda znamená chybovosť na strane AMS. S týmto problémom sa stretávajú poľnohospodári a platobné agentúry aj v okolitých krajinách a je potrebné do budúcna, už pre rok 2024, sa vysporiadať s najvypuklejšími chybami tohto systému. Poznámka: „V prípade, že nie je možné od začiatku plná funkčnosť tohto systému, môžu členské štáty zavádzať tento systém postupne, avšak od 01. januára 2024 musí byť tento systém plne funkčný. Čl. 70 NK 2021/2116.“. SPPK v mene poľnohospodárov kládla platobnej agentúre otázky a odpovede následne poskytovala maximálne možnému počtu žiadateľov o priame platby. PPA už aktuálne rieši rozšírenie technických možností AMS a skontrolovanie väčšieho typu podpôr.

**Kontroly**

1. PPA každoročne vykoná kontrolu **100 % administratívnu kontrolu** žiadostí za oblasť priamych podpôr, t.j. každá žiadosť je skontrolovaná administratívne.
2. **Zároveň je z celkového počtu žiadateľov vybratá vzorka žiadateľov na kontrolu na mieste, teda na poľnohospodárskej pôde**. Toto sa vykonáva výkonom klasických kontrol na mieste, teda kontrolórmi PPA alebo diaľkovým prieskumom Zeme, teda prostredníctvom satelitných snímok na vybraných častiach územia Slovenska.

Časť vzorky žiadateľov na kontrolu je vyberaná náhodným výberom, časť na základe rizikovej analýzy, t.j. na základe rizikových faktorov, ktoré predstavujú, odzrkadľujú najčastejšie porušenia podmienok žiadateľa o priame platby. Napríklad v roku 2022 bola podľa výročnej správy PPA hlavná vzorka kontrol vykonaná na 210 tisíc ha poľnohospodárskej pôdy. Pre porovnanie: celková výmera deklarovaná v žiadostiach za rok 2022 bola podľa našich informácií približne 1 850 000 hektárov poľnohospodárskej pôdy. Počet žiadateľov/výberov na kontrolu bol pre túto základnú vzorku bol 1365.

1. **Zároveň sú vykonávané ďalšie, doplnkové typy kontrol**, ako je napríklad aktualizácia registra pôdnych blokov LPIS, kontrola sťažností, podnetov, alebo dvojitých deklarácií. Tieto typy kontrol sa počítajú v desiatkach, maximálne stovkách ročne.

**Nezrovnalosti**

Platobné agentúry v každej krajine EÚ musia v zmysle európskej legislatívy predchádzať nezrovnalostiam a v prípade ich vzniku vymáhať neoprávnene poskytnuté platby.

V Slovenskej republike podľa našich informácií v oblasti priamych podpôr najviac podozrení na nezrovnalosti vzniká v regiónoch s prevahou trvalých trávnych porastov a nejasnými znakmi obhospodárenia poľnohospodárskej pôdy. V roku 2022 bolo v procese vymáhania 91 prípadov riešenia nezrovnalostí. Poznámka: pri všetkých uvedených počtoch kontrol a nezrovnalostí vychádzame z výročnej správy PPA za rok 2022.

Je potrebné uviesť, že hospodárenie poľnohospodára/žiadateľa a plnenie podmienok žiadateľa o priame platby má svoje limity. V mnohých prípadoch sa jedná o limity hospodárenia a to:

* tzv. zákonné, povinné teda vyplývajúce napríklad zo zákona o ochrane prírody a krajiny, ktoré musí dodržiavať každý poľnohospodár bez ohľadu, či žiada alebo nežiada o priame platby,
* tzv. dobrovoľné, vyplývajúce žiadateľovi z dobrovoľného záväzku pre získanie podpory za obhospodarovanie napríklad vzácnych biotopov trvalých trávnych porastov.

Uvedomujeme si, že nie je jednoduché:

* hospodáriť na pozemkoch a plniť predpísané podmienky z pozície žiadateľa

a

* posudzovať plnenie týchto podmienok zo strany PPA.

**Odporúčame preto poľnohospodárom**:

1. **Dôsledne dodržiavať podmienky**:

* všetky príslušné podmienky
* na všetkých pozemkoch, vrátane okrajových častí, pretože najmä tam vznikajú „rizikové miesta“, teda nedopasky a zárasty kríkov
* to všetko pri dodržiavaní tzv. zákonných a tzv. dobrovoľných limitov.

príkladom sú práve plochy pasienkov s nepravidelným tvarom, s pokryvom kríkov a stromov

1. **maximálne presne evidovať plnenie podmienok žiadateľa**, t.j.:

* detailne a realisticky viesť evidenciu pozemkov (tzv. kniha honov), denník pasenia a prípadnú ďalšiu povinnú, či dobrovoľnú evidenciu prác, optimálne s prekryvom na register pôdnych blokov LPIS.

1. **V prípade podozrenia PPA na vznik nezrovnalosti poskytnúť platobnej agentúre plnú súčinnosť a proaktívne predkladať všetku relevantnú dokumentáciu**.

Keďže v prípade zistenia podozrenia na nezrovnalosť zo strany PPA napríklad v roku 2024 poľnohospodár/žiadateľ o priame platby zaručene nemôže vypracovať dokumentáciu napríklad za rok 2022, ak ju nezabezpečoval priebežne, teda aj v roku 2022, preto naše odporúčanie je vo vzťahu k nezrovnalostiam, ale aj všetkým typom kontrol:

* Plniť všetky podmienky žiadateľa o priame platby **priebežne** a na všetkých pozemkoch
* **Priebežne** evidovať plnenie týchto podmienok
* Sledovať legislatívu
* Sledovať stav svojej žiadosti o priame platby
* V prípade potreby aktívne komunikovať s PPA.